Gereedskap wat elke huiseienaar benodig - Jou Gesin | Solidariteit WêreldJou Gesin | Solidariteit Wêreld
Tuis › Artikels › Gereedskap wat elke huiseienaar benodig
Gereedskap wat elke huiseienaar benodig
Om 'n huiseienaar te word, is 'n mylpaal waarna baie strewe.
Om 'n eiendom te besit gaan egter gepaard met 'n paar bykomende verantwoordelikhede, soos huisonderhoud. Waarom is onderhoud van 'n huis so belangrik? "Om twee redes," sê Adrian Goslett, streeksdirekteur en HUB van RE/MAX in Suider-Afrika. "Die eerste rede is om die waarde van die huis te beskerm, en die tweede rede is om te verseker dat die bewoners van die huis veilig bly. Deur klein reparasies te doen waar nodig sal jou help om groot probleme in die toekoms te verhoed."
Hy voeg by dat terwyl huisonderhoud 'n nodige element in eienaarskap van eiendom is, hoef dit nie die huiseienaar baie te kos nie, veral as hy of sy oor 'n redelike hoeveelheid kennis sowel as 'n klompie basiese maar belangrike stukke gereedskap in die huis beskik. "Daar is sekere stukke gereedskap wat 'n absolute noodsaaklikheid in elke huishouding is; gereedskap wat huiseienaars sal help om die algemene, basiese onderhoudstake uit te voer wat van hulle vereis mag word," sê Goslett.
Hier volg 'n lys van 'n paar baie nuttige stukke gereedskap wat in elke huis tuishoort:
Of dit nou is om 'n los installasie vas te draai, 'n ligbedekking te verwyder, 'n nuwe meubelstuk aanmekaar te sit of 'n gloeilamp te vervang – nuwe huiseienaars sal gou uitvind dat daar baie min onderhoudstake is wat nie 'n skroewedraaier benodig nie. Op die een of ander stadium sal elke huiseienaar 'n skroewedraaier benodig, wat dit 'n essensiële huishoudelike stuk gereedskap maak. Die ideaal is dat huiseienaars 'n verskeidenheid verskillende groottes van beide gladdekop- en Philips-kopskroewedraaiers besit. Terwyl dit 'n redelik goedkoop stuk gereedskap is, sal dit spoedig beskou word as 'n moet-hê item waarsonder die huiseienaar nie kan klaarkom nie.
Nog 'n basiese stuk gereedskap in 'n huiseienaar se onderhoudsarsenaal is die hamer. 'n Goeie hamer sal handig te pas kom wanneer skilderye of foto's opgehang word. Wanneer die aankoop van 'n hamer oorweeg word, is die beste en veelsydigste opsie een met 'n kloukop en antivibrasie-rubbergreep.
'n Spiritus- of muurwaterpas
Dit is baie makliker om 'n rak of kunswerk teen 'n gelyk oppervlakte te hang met 'n spirituswaterpas as gids. Terwyl 'n ervare oog in staat sal wees om items redelik goed op te hang, neem 'n muurwaterpas die raaiwerk uit die taak en verseker dat die kunswerk of rak met die eerste probeerslag absoluut gelyk is.
Ook genaamd 'n Stanley-mes, is 'n kartonmes ideaal wanneer jy verhuis en dose wat deeglik met kleefband toegemaak is, moet oopmaak. Die meeste kartonmesse het 'n intrekbare lem sodat hulle gestoor of veilig gedra kan word.
'n Glasmakersmes is nog 'n uitstekende mes om in die huis te hê, aangesien dit die ideale stuk gereedskap is om 'n gebreekte ruit mee te vervang – 'n absolute noodsaaklikheid vir gesinne met klein seuntjies.
Huiseienaars moet dikwels vasstel hoe groot 'n sekere area in die huis is voordat hulle 'n toestel of meubelstuk koop. Om 'n akkurate manier te hê om die spasie mee te meet sal baie frustrasie voorkom. 'n Maatband is die ideale stuk gereedskap om seker te maak dat huiseienaars nie 'n item koop wat nie in die voorgenome spasie pas nie.
Maatbande kom in verskeie lengtes van drie meter en meer. Terwyl 'n driemeterband perfek is vir die meeste take in en om die huis, sal 'n vyfmeter- of agtmetermaatband huiseienaars in staat stel om groter spasies in 'n korter tyd te meet.
Of dit nou is om 'n kragonderbreking te hanteer of iets te vind wat in 'n donker ruimte beland het, is 'n duursame, goeie gehalte flitslig, sowel as ekstra batterye, 'n moet vir elke huishouding. 'n Flitslig is nie net nuttig wanneer jy jou weg deur die huis moet vind tydens beurtkrag nie, maar is ook handig wanneer jy herstelwerk in kleiner en donker areas in en om die huis moet doen. Alhoewel aanvanklik duurder, sal hibried-flitsligte wat sonkrag gebruik of herlaai kan word die huiseienaar oor die langtermyn op batterye bespaar.
'n Verstelbare skroefsleutel en knyptang
Om 'n verstelbare skroefsleutel te besit beteken dat verskeie onderhoudstake met slegs een stuk gereedskap aangepak kan word. Knyptange is ook 'n moet vir elke huiseienaar – die beste opsie is 'n paar met getande kake wat 'n beter greep bied.
'n Huiseienaar sal ten laaste iets benodig om die gereedskap in te bêre, soos 'n maklik-om-te-dra gereedskapkas. Om al die gereedskap wat die meeste gebruik word op een plek te hou, maak dit makliker om te vind en te bêre.
Goslett sluit af deur te sê dat om voorbereid te wees en die regte gereedskap te besit, enige onderhoudstaak baie makliker sal maak om te hanteer.